SABUY พุ่งแรง 6% โบรกฯมองปิด 5 ดีล-แผน 777 หนุนกำไรปีนี้แตะ 1 พันลบ. ชูเป้า 42 บ.
SABUY พุ่งแรง 6% โบรกฯมองปิด 5 ดีล-แผน 777 หนุนกำไรปีนี้แตะ 1 พันลบ. หวังทะลุประมาณการไว้ 606 ลบ. ชูเป้า 42 บ. แนะนำ “ซื้อ” ฟากผู้บริหารประเมินรายได้เติบโต 100%   
14 ม.ค. 2565

ผู้สื่อข่าวรายงานว่า วันนี้ 13 ม.ค. 2565)  ราคาหุ้น บริษัท สบาย เทคโนโลยี จำกัด (มหาชน) หรือ SABUY ณ เวลา 10:57 น. อยู่ที่ระดับ 34.25 บาท บวกไป 2 บาท หรือขึ้นไป 6.20% โดยทำจุดสูงสุดที่ระดับ 34.75 บาท และทำจุดต่ำสุดที่ระดับ 32.25 บาท ด้วยมูลค่าการซื้อขาย 251.33 ล้านบาท

บริษัทหลักทรัพย์ บัวหลวง จำกัด (มหาชน) ระบุว่า แผน 7 สะดวก 7 SMART และ 7 Rising Stars ยังมีอีกหลายธุรกิจที่ยังไม่มีในประมาณการ เช่น ร้านสะดวกซื้อ, EV Charger, Digital Asset ผู้บริหารประเมินรายได้เติบโต 100% สูงกว่าที่คาดปัจจุบันที่ 80%
ขณะที่ประเมินว่ากำไรในปี 2565 กรณีรวมการลงทุน 5 ดีล และแผน 7 สะดวก 7 SMART 7 Rising Stars มีโอกาสเพิ่มเป็น 800-1,000 ล้านบาท ทะลุประมาณการที่ 606 ล้านบาท เติบโต 200% และปี 2566 กำไรมีโอกาสมากกว่าประมาณการที่ 909 ล้านบาท เป็น 1,200-1,500 ล้านบาท
ดังนั้นจะทำให้การเติบโตของกำไรเฉลี่ยต่อปี 2564-2566 จะอยู่ที่มากกว่า 145% อิง PEG ที่ 0.5 เท่า จะคิดเป็นราคาเป้าหมายที่ 42 บาท แต่หากอิงที่ 0.7 เท่า (ค่าเฉลี่ยกลุ่ม) จะอยู่ที่ 60 บาท (หรือ 70 บาท ตามธีม 7 7 7 จะอิง PEG ที่ 0.8 เท่า) นอกจากปัจจัยหนุนด้านพื้นฐานแล้ว มองว่า SABUY มีโอกาสเข้า SET100 และหากราคาปรับขึ้นระดับ 50 บาท มีโอกาสเข้า SET50 หนุน Flow ของเม็ดเงินที่มีโอกาสไหลเข้าอย่างต่อเนื่อง ยังแนะนำ “ซื้อ”